Απόφαση της Επιτροπής

της 18ης Απριλίου 2001

για τη δεύτερη τροποποίηση της απόφασης 2001/263/ΕΚ σχετικά με τους περιορισμούς στη μετακίνηση ζώων των ευπαθών ειδών σε όλα τα κράτη μέλη σε σχέση με τον αφθώδη πυρετό

[κοινοποιηθείσα υπό τον αριθμό Ε(2001) 1116]

(Κείμενο που παρουσιάζει ενδιαφέρον για τον ΕΟΧ)

(2001/317/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς(1), όπως τροποποιήθηκε τελευταία από την οδηγία 92/118/ΕΟΚ(2), και ιδίως το άρθρο 10,

Εκτιμώντας τα ακόλουθα:

(1) Ως επακόλουθο της εκδήλωσης εστιών αφθώδους πυρετού στο Ηνωμένο Βασίλειο, τη Γαλλία, τις Κάτω Χώρες και την Ιρλανδία, η Επιτροπή εξέδωσε τις αποφάσεις 2001/172/ΕΚ(3), 2001/208/ΕΚ(4), 2001/223/ΕΚ(5) και 2001/234/ΕΚ(6) σχετικά με ορισμένα μέτρα προστασίας από τον αφθώδη πυρετό στο αντίστοιχο κράτος μέλος.

(2) Η κατάσταση ως προς τον αφθώδη πυρετό σε ορισμένα τμήματα της Κοινότητας ενδέχεται να θέσει σε κίνδυνο το ζωικό κεφάλαιο σε άλλα τμήματα της Κοινότητας λόγω της διάθεσης στην αγορά και του εμπορίου ζώντων δίχηλων ζώων.

(3) Όλα τα κράτη μέλη έχουν εφαρμόσει τους περιορισμούς στη μετακίνηση ζώων των ευπαθών ειδών που προβλέπονται στην απόφαση 2001/263/ΕΚ(7), όπως τροποποιήθηκε την τελευταία φορά από την απόφαση 2001/302/ΕΚ(8).

(4) Ενόψει της εξέλιξης της νόσου και των ευρημάτων των επιδημιολογικών ερευνών που διενεργήθηκαν στα πληγέντα κράτη μέλη σε στενή συνεργασία με τα λοιπά κράτη μέλη, κρίνεται σκόπιμο να μετριασθούν ακόμη περισσότερο οι περιορισμοί στη μετακίνηση ευπαθών ζώων στην Κοινότητα.

(5) Η κατάσταση θα επανεξεταστεί κατά τη συνεδρίαση της μόνιμης κτηνιατρικής επιτροπής που είναι προγραμματισμένη για τις 19 Απριλίου 2001 και τα μέτρα θα προσαρμοστούν, εφόσον κριθεί αναγκαίο.

(6) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Οι ακόλουθες περιπτώσεις προστίθενται μεταξύ της πρώτης και της δεύτερης περίπτωσης στο δεύτερο εδάφιο του άρθρου 1 παράγραφος 1 της απόφασης 2001/263/ΕΚ της Επιτροπής: "- μέσω εγκεκριμένου κέντρου συγκέντρωσης προς εκμετάλλευση προορισμού για πάχυνση, εκτός από την περίπτωση βοοειδών και χοιροειδών για πάχυνση, τα οποία μπορούν να αποστέλλονται από το κέντρο συγκέντρωσης σε έξι κατ' ανώτατο όριο εκμεταλλεύσεις προορισμού, κατόπιν εγκρίσεως των αρμοδίων αρχών του τόπου αναχώρησης και προορισμού, ή

- προς σημείο συγκέντρωσης αγελών για διαχείμανση σε καθορισμένους βοσκοτόπους, κατόπιν εγκρίσεως των αρμοδίων αρχών του τόπου αναχώρησης και προορισμού, ή".

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 18 Απριλίου 2001.

Για την Επιτροπή

David Byrne

Μέλος της Επιτροπής

(1) ΕΕ L 224 της 18.8.1990, σ. 29.

(2) ΕΕ L 62 της 15.3.1993, σ. 49.

(3) ΕΕ L 62 της 2.3.2001, σ. 22.

(4) ΕΕ L 73 της 15.3.2001, σ. 38.

(5) ΕΕ L 82 της 22.3.2001, σ. 29.

(6) ΕΕ L 84 της 23.3.2001, σ. 62.

(7) ΕΕ L 93 της 3.4.2001, σ. 59.

(8) ΕΕ L 104 της 13.4.2001, σ. 1.